Tyskere laver brint direkte af sollys med rekordhøj effektivitet

Grøn brint nævnes ofte som løsningen på alt fra tung transport til industriens CO2-problemer. Problemet er bare, at det stadig er dyrt og energikrævende at producere. Nu har forskere fra tyske Fraunhofer ISE vist en ny vej: et solmodul, der laver brint direkte fra sollys og vand – uden først at sende strømmen gennem ekstra elektronik.

I udendørs test nåede prototypen en rekordhøj effektivitet på 31,3 procent. Det vil sige, at næsten en tredjedel af solenergien blev omdannet til kemisk energi i brint. Det er højt for denne type teknologi og derfor interessant langt uden for laboratoriet. Men der er et vigtigt forbehold: Der er stadig tale om en lille demonstration – ikke et færdigt produkt.

Springet over mellemleddet

Normalt producerer solceller strøm, som derefter skal omformes og bruges i et elektrolyseanlæg, der spalter vand til brint og ilt. I Fraunhofers løsning er solcellerne koblet direkte sammen med elektrolysecellerne. Det betyder færre mellemled og dermed færre tab.

“Vores nye rekord viser, at brint kan produceres meget effektivt direkte fra sollys,” siger Frank Dimroth, der leder arbejdet med III-V-solceller og koncentrator-teknologi hos Fraunhofer ISE.

Systemet bruger ikke almindelige solpaneler. I stedet koncentreres sollyset med Fresnel-linser ned på ekstremt effektive III-V-solceller – en type solceller, der især kendes fra rumfart, hvor pris betyder mindre end ydelse.

Til venstre ses en skematisk illustration, til højre et foto af forsøgsmodellen: en elektrolysør drevet direkte af koncentreret solenergi (Fraunhofer ISE).

Lovende – men ikke lige om hjørnet

Det er netop her, den kritiske del begynder. Teknologien kræver direkte sollys, avancerede linser og dyre højtydende solceller. Prototypen havde desuden kun et linseareal på 64 kvadratcentimeter. Det her er altså ikke noget, der i morgen gør parcelhusets solceller til en brintfabrik.

Alligevel er gennembruddet vigtigt, fordi grøn brint især kan blive relevant dér, hvor batterier ikke er nok – eksempelvis i industri, skibsfart, tung transport og lagring af energi over længere tid. Fraunhofer-forskerne lægger heller ikke skjul på, at teknologien stadig er tidligt i udviklingen.

“Det er svært at sige, hvor hurtigt vi kan nå frem til konkurrencedygtige systemer,” siger Frank Dimroth.

Forskerholdet leder nu efter investorer til et planlagt spin-off under navnet Clearsun Energy. Først derefter kan det vise sig, om den flotte rekord kan skaleres fra et smart forsøgsmodul til noget, der faktisk kan konkurrere med andre former for brintproduktion.

Tyskere laver brint direkte af sollys med rekordhøj effektivitet